钦定古今图书集成/明伦汇编/官常典/第138卷 > 大彭
## 钦定古今图书集成/明伦汇编/官常典/第138卷 > 大彭

《陆终》子封于大彭。

按《国语》，郑史伯对桓公曰：“祝融能昭显天地之光明，
以生柔嘉材者也。”其后八姓于周，未有侯伯佐制物
于前代者。昆吾为夏伯矣，大彭、豕韦为商伯矣。彭姓，
彭祖、豕韦。

〈注〉陆终第三子曰篯，为彭姓，封于大彭，谓之彭祖。豕韦，彭姓之别，封于豕韦者。殷衰，二国相继为商伯。其后世失道，殷复兴而灭之。

按：《史记。五帝本纪》：“禹、皋陶、契、后稷、伯夷、夔、龙、垂、益、彭
祖自尧时而皆举用，未有分职。”

〈注〉《索隐》曰：“彭祖即陆终氏之第三子，篯铿之后，后为大彭，亦称彭祖。”《正义》曰：“彭祖自尧时举，用历夏、殷，封于大彭。”

按《楚世家》，“楚之先祖出自帝颛顼高阳。高阳者，黄帝
之孙，昌意之子也。高阳生称，称生卷章，卷章生重黎。
重黎为帝喾高辛居火正，甚有功，能光融天下，帝喾
命曰祝融。共工氏作乱，帝喾使重黎诛之而不尽，帝
乃以庚寅日诛重黎，而以其弟吴回为重黎，复居火
正，为祝融。吴回生陆终，陆终生子六人，坼剖而产焉。
‘其长一曰昆吾，二曰参胡，三曰彭祖，四曰会人，五曰
曹姓，六曰季连’。”彭祖氏殷之世尝为侯伯，殷之末灭
彭祖氏。

〈注〉虞翻曰：名翦，为彭姓，封于大彭。《世本》曰：彭祖者，彭城是也。索隐曰：《系本》云：“三曰篯铿，是为彭祖。”虞翻所云是也。正义曰：《括地志》云：“彭城，古彭祖国也。”《外传》云：“殷末灭彭祖国也。”虞翻云：“名翦。”《神仙传》云：“彭祖讳铿，帝颛顼之元孙。至殷末已七百六十七岁而不衰老，遂往流沙之西，非寿终也。”

按《路史》：帝颛顼高阳氏取胜奔氏曰娽，生伯称、卷章、
季禺三人。卷章取梎水氏曰娇，生犁及回，回食于吴，
是曰吴回生陆终，取鬼方氏曰嬇。“三年，生子六人曰樊，曰惠连，曰篯，曰求言，曰晏安，曰季连。以六月六
日坼左而三人生，剖右而三人出。”篯之字铿封于彭，
是为大彭。彭祖以斟雉养性，事放勋。夏之中兴。别封
其孙元哲于韦，是为豕韦，迭为夏伯。夏迁于商，老彭
守宫大夫。商王拼采女受术，篯始去之，终身不见，寿
七百六十七。秃。暨诸稽舟人，皆彭分也。高辛师《舟人》，
暨诸暨，则商灭之；秃姓《舟人》，则周灭之；韦，则夏灭之。

〈注〉《左传》言孔甲以刘累更豕韦后矣，而《郑语》乃云“大彭豕韦为商伯”，又曰“彭祖豕韦”，则商灭之，则二国至商方盛，岂刘累迁鲁之后而二国更复乎？然襄二十四年范宣子言其祖，又云在商为豕韦氏，岂复封乎？不然，何两立也？

夏帝启十一岁，彭伯寿征西河。

按：《竹书纪年》：“帝启十一年，放王季子武观于西河。十
五年，武观以西河叛，彭伯寿帅师征西河。”

商帝河亶甲三祀，彭伯克邳。

按：《竹书纪年》：“外任元年，邳人、姺人叛。是年，克邳
帝河亶甲五祀，彭伯、韦伯伐班方。”

按：《竹书纪年》：“五年，侁人入于班方，彭伯、韦伯伐班方，
侁人来宾。”

帝祖乙元祀，命彭伯韦伯。

按：《竹书纪年》云云。

周武王十三年，伐纣，彭人从师。

按《书经牧誓》：时甲子味爽，王朝至于商郊，牧野，乃誓。
王左杖黄钺，右秉白旄以麾曰：“‘逖矣西土之人’！王曰：
‘嗟！我友邦冢君、御事、司徒、司马、司空、亚旅、师氏、千夫
长、百夫长，及庸、蜀、羌、髳、微、卢、彭、濮，人称尔戈，比尔干，
立尔矛，予其誓’。”